### Beslutningstema

I denne sag orienteres Teknik- og Miljøudvalget om status for ny Trafiksikkerhedsplan 2021 - 2030 for Tønder Kommune samt status på uheldsudviklingen i 2021

### Historik

På mødet i Teknik- og Miljøudvalget 10. august 2021 besluttede Teknik- og Miljøudvalget, at igangsætte udarbejdelsen af en ny Trafiksikkerhedsplan for Tønder Kommune for planperioden 2021 - 2030. Teknik- og Miljøudvalget besluttede samtidigt, at Tønder Kommune skal følge den nye nationale målsætning og de fokusområder, der er udpeget nationalt.

### Sagsfremstilling

Der er udarbejdet en status for udviklingen i ulykker og personskader i Tønder Kommune i perioden 2016 - 2020, hvor ulykker og personskader er analyseret og kortlagt. Rapporten skal danne grundlag for den endelige handlingsplan. Et nyt tiltag i det forebyggende trafiksikkerhedsarbejde vil være, at forvaltningen årligt foretager en besigtigelse af de steder, hvor der er sket ulykker med alvorlige personskader. Det forventes, at den endelige plan kan forelægges Teknik- og Miljøudvalget i løbet af sommeren 2022, hvorefter den kan sendes i høring.

Målsætningen er en reduktion på 50% i dræbte og alvorligt tilskadekomne med udgangspunkt i et gennemsnit af årene 2016 - 2018. Med udgangen af 2030 må der maksimalt være registreret otte dræbte og alvorligt tilskadekomne i trafikulykker på kommunevejene i Tønder Kommune. Der er udpeget fem fokusområder i den nye plan: Eneulykker, frontalkollisioner, krydsulykker, ulykker med lette trafikanter og ulykker med unge bilførere. Analysen viser, at det i Tønder Kommune især er i bilulykker i landområder, at der sker alvorlige personskader. I byområderne er det især de lette trafikanter, der kommer alvorligt til skade. For hvert fokusområde er der udarbejdet en uddybende analyse, som blandt andet danner grundlag for målrettede kampagner.

I forbindelse med analysearbejdet, er der samtidigt udarbejdet en status på den tidligere trafiksikkerhedsplan for 2014 - 2020. Denne status viser, at den samlede målsætning om reduktion af tilskadekomne blev opnået i planperioden. Dog er der fire fokusområder i den tidligere plan, hvor de individuelle målsætninger ikke blev opnået. Det drejer sig om spiritusulykker, ulykker med cyklister og knallertførere, eneulykker og krydsulykker. Disse fokusområder bliver indarbejdet i den nye plan, og der vil fortsat være fokus på disse områder.

De foreløbige opgørelser fra de politiregistrerede ulykker i 2021 viser, at én person blev dræbt, otte personer kom alvorligt til skade og ni personer kom lettere til skade på kommunevejene i Tønder Kommune. To ud af tre dræbt eller alvorligt tilskadekommen var en let trafikant. Data fra skadestuer viser, at der ud over de tilskadekomne i ulykker, hvor politiet har registreret en ulykke, er seks personer kommet alvorligt til skade og 10 er kommet lettere til skade i ulykker på kommunevejene i Tønder Kommune. Det er typisk eneulykker, hvor en cyklist eller en fører henvender sig på skadestuen efter en ulykke, uden at politiet har været involveret. Også på skadestuerne er de lette trafikanter overrepræsenteret.

### Fagchefen for Teknik og Plan indstiller,

at orienteringen tages til efterretning

### Beslutning

Orienteringen taget til efterretning.